CELEX: 52017PC0241
Language: el
Date: 2017-05-23
Title: Πρόταση EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ για την τροποποίηση της εκτελεστικής απόφαση 2014/170/ΕΕ για την κατάρτιση καταλόγου μη συνεργαζόμενων τρίτων χωρών στην καταπολέμηση της παράνομης, λαθραίας και άναρχης αλιείας, όσον αφορά την Ένωση των Κομορών

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 23.5.2017
            COM(2017) 241 final
            2017/0096(NLE)
            Πρόταση
            EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ
            για την τροποποίηση της εκτελεστικής απόφαση 2014/170/ΕΕ για την κατάρτιση καταλόγου μη συνεργαζόμενων τρίτων χωρών στην καταπολέμηση της παράνομης, λαθραίας και άναρχης αλιείας, όσον αφορά την Ένωση των Κομορών
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               Αιτιολόγηση και στόχοι της πρότασης
            
            
               Η παρούσα πρόταση αφορά την εφαρμογή του κανονισμού (ΕΚ) αριθ. 1005/2008 του Συμβουλίου, της 29ης Σεπτεμβρίου 2008, περί δημιουργίας κοινοτικού συστήματος πρόληψης, αποτροπής και εξάλειψης της παράνομης, λαθραίας και άναρχης αλιείας (ΠΛΑ αλιεία), τροποποίησης των κανονισμών (ΕΟΚ) αριθ.  2847/93, (ΕΚ) αριθ. 1936/2001 και (ΕΚ) αριθ. 601/2004 και κατάργησης των κανονισμών (ΕΚ) αριθ. 1093/94 και (ΕΚ) αριθ. 1447/1999
                  1
                (κανονισμός ΠΛΑ).
            
            
               Γενικό πλαίσιο
            
            
               Η παρούσα πρόταση υποβάλλεται στο πλαίσιο της εφαρμογής του κανονισμού ΠΛΑ και είναι το αποτέλεσμα διαδικασιών έρευνας και διαλόγου που διεξήχθησαν σύμφωνα με τις ουσιαστικές και διαδικαστικές απαιτήσεις όπως ορίζονται στον κανονισμό ΠΛΑ, προβλέποντας, μεταξύ άλλων, ότι όλες οι χώρες θα πρέπει να εκπληρώνουν τα καθήκοντα που τους αναλογούν δυνάμει του διεθνούς δικαίου ως κράτος σημαίας, κράτος λιμένος, παράκτιο κράτος ή κράτος αγοράς για την πρόληψη, την αποτροπή και την εξάλειψη της ΠΛΑ αλιείας.
            
            
               Ισχύουσες διατάξεις στον τομέα που αφορά η πρόταση
            
            
               Απόφαση της Επιτροπής της 1ης Οκτωβρίου 2015 για την κοινοποίηση τρίτης χώρας που η Επιτροπή θεωρεί πιθανό να χαρακτηριστεί ως μη συνεργαζόμενη τρίτη χώρα στην καταπολέμηση της παράνομης, λαθραίας και άναρχης αλιείας (ΕΕ C 324 της 2.10.2015, σ. 6).
            
            
               Εκτελεστική απόφαση της Επιτροπής της 23ης Μαΐου 2017 (ΕΕ C XXXX, XX.XX.2017, σ. …) για τον χαρακτηρισμό της Ένωσης των Κομορών ως μη συνεργαζόμενης τρίτης χώρας στην καταπολέμηση της παράνομης, λαθραίας και άναρχης αλιείας.
            
            
               Συνοχή με άλλες πολιτικές και στόχους της Ένωσης
            
            
               Άνευ αντικειμένου.
            
            
               2.ΑΠΟΤΕΛΕΣΜΑΤΑ ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΕΚΤΙΜΗΣΗ ΕΠΙΠΤΩΣΕΩΝ
            
            
               Διαβούλευση με τα ενδιαφερόμενα μέρη
            
            
               Τα ενδιαφερόμενα μέρη τα οποία αφορά η διαδικασία είχαν τη δυνατότητα να υποστηρίξουν τα συμφέροντά τους στη διάρκεια των διαδικασιών έρευνας και διαλόγου, σύμφωνα με τις διατάξεις του κανονισμού ΠΛΑ.
            
            
               Συγκέντρωση και χρήση εμπειρογνωσίας
            
            
               Δεν υπήρξε ανάγκη εξωτερικής εμπειρογνωσίας.
            
            
               Εκτίμηση επιπτώσεων
            
            
               Η παρούσα πρόταση προκύπτει από την εκτέλεση του κανονισμού ΠΛΑ.
            
            
               Ο κανονισμός ΠΛΑ δεν περιλαμβάνει διατάξεις για γενική εκτίμηση επιπτώσεων, αλλά περιέχει διεξοδικό κατάλογο των όρων που πρέπει να εκτιμηθούν.
            
         
         
            
               3.ΝΟΜΙΚΑ ΣΤΟΙΧΕΙΑ ΤΩΝ ΠΡΟΤΑΣΕΩΝ
            
            
               Σύνοψη της προτεινόμενης δράσης
            
            
               Την 1η Οκτωβρίου 2015, η Επιτροπή, με απόφαση της Επιτροπής, απέστειλε κοινοποίηση στις Κομόρες με την οποία τις ενημέρωνε ότι η Επιτροπή εξετάζει το ενδεχόμενο να χαρακτηριστούν ως μη συνεργαζόμενη χώρα, σύμφωνα με τον κανονισμό ΠΛΑ. 
            
            
               Η Επιτροπή προέβη σε διαβήματα όσον αφορά τις Κομόρες. Τα διαβήματα αυτά περιλάμβαναν, μεταξύ άλλων, αιτιολόγηση των ενεργειών της Επιτροπής, παροχή στη χώρα ευκαιρίας για απάντηση και αμφισβήτηση, παροχή στη χώρα του δικαιώματος να ζητήσει και να υποβάλει πρόσθετες πληροφορίες και να προτείνει προγράμματα δράσεων επανόρθωσης της κατάστασης, καθώς και παροχή σε αυτήν επαρκούς χρόνου προς απάντηση και εύλογου χρόνου για επανόρθωση της κατάστασης. 
            
            
               Στις 23 Μαΐου 2017, η Επιτροπή, με την εκτελεστική απόφαση της Επιτροπής, χαρακτήρισε τις Κομόρες ως τρίτη χώρα την οποία η Επιτροπή θεωρεί μη συνεργαζόμενη τρίτη χώρα σύμφωνα με τον κανονισμό ΠΛΑ.
            
            
               Η συνημμένη πρόταση για εκτελεστική απόφαση του Συμβουλίου βασίζεται στα συμπεράσματα τα οποία επιβεβαιώνουν ότι οι Κομόρες δεν έχουν εκτελέσει τα καθήκοντα που τους αναλογούν δυνάμει του διεθνούς δικαίου ως κράτος σημαίας, κράτος λιμένος, παράκτιο κράτος ή κράτος αγοράς. 
            
            
               Κατά συνέπεια, προτείνεται στο Συμβούλιο να εγκρίνει τη συνημμένη πρόταση απόφασης.
            
            
               Νομική βάση
            
            
               Κανονισμός (ΕΚ) αριθ. 1005/2008 του Συμβουλίου, της 29ης Σεπτεμβρίου 2008, για την καθιέρωση κοινοτικού συστήματος για την πρόληψη, την αποτροπή και την εξάλειψη της ΠΛΑ αλιείας.
            
            
               Αρχή της επικουρικότητας
            
            
               Η πρόταση εμπίπτει στην αποκλειστική αρμοδιότητα της Ευρωπαϊκής Ένωσης. Ως εκ τούτου, δεν έχει εφαρμογή η αρχή της επικουρικότητας.
            
            
               Αρχή της αναλογικότητας
            
            
               Η πρόταση είναι σύμφωνη με την αρχή της αναλογικότητας για τους ακόλουθους λόγους:
            
            
               Το είδος της δράσης περιγράφεται στον κανονισμό ΠΛΑ και δεν αφήνει περιθώρια για εθνικές αποφάσεις.
            
            
               Είναι άνευ αντικειμένου η αναφορά του τρόπου με τον οποίο ελαχιστοποιείται και είναι ανάλογος προς τον στόχο της πρότασης ο οικονομικός και διοικητικός φόρτος που βαρύνει την Ένωση, τις κυβερνήσεις των κρατών μελών, τις περιφερειακές και τις τοπικές αρχές, τους οικονομικούς παράγοντες και τους πολίτες.
            
            
               Επιλογή νομικών πράξεων
            
            
               Προτεινόμενη νομική πράξη: απόφαση.
            
            
               Άλλα μέσα δεν θα ήταν κατάλληλα για τον εξής λόγο:
            
            
               Άλλα μέσα δεν θα ήταν κατάλληλα, διότι ο κανονισμός για την ΠΛΑ αλιεία δεν προβλέπει εναλλακτικές επιλογές.
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ 
            
         
         
            
               Η πρόταση δεν έχει επιπτώσεις στον προϋπολογισμό της Ένωσης.
            
            
               2017/0096 (NLE)
            
            
               Πρόταση
            
            
               EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               για την τροποποίηση της εκτελεστικής απόφαση 2014/170/ΕΕ για την κατάρτιση καταλόγου μη συνεργαζόμενων τρίτων χωρών στην καταπολέμηση της παράνομης, λαθραίας και άναρχης αλιείας, όσον αφορά την Ένωση των Κομορών
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, 
            
            
               Έχοντας υπόψη τον κανονισμό (ΕΚ) αριθ. 1005/2008 του Συμβουλίου, της 29ης Σεπτεμβρίου 2008, περί δημιουργίας κοινοτικού συστήματος πρόληψης, αποτροπής και εξάλειψης της παράνομης, λαθραίας και άναρχης αλιείας, τροποποίησης των κανονισμών (ΕΟΚ) αριθ. 2847/93, (ΕΚ) αριθ. 1936/2001 και (ΕΚ) αριθ. 601/2004 και κατάργησης των κανονισμών (ΕΚ) αριθ. 1093/94 και (ΕΚ) αριθ. 1447/1999
                  2
               , και ιδίως το άρθρο 33 παράγραφος 1,
            
            
               Έχοντας υπόψη την πρόταση που υπέβαλε η Ευρωπαϊκή Επιτροπή, 
            
            
               Εκτιμώντας τα ακόλουθα:
            
            
               1.ΕΙΣΑΓΩΓΗ
            
            
               (1)Με τον κανονισμό (ΕΚ) αριθ. 1005/2008 (κανονισμός ΠΛΑ) θεσπίζεται το ενωσιακό σύστημα πρόληψης, αποτροπής και εξάλειψης της παράνομης, λαθραίας και άναρχης (ΠΛΑ) αλιείας.
            
            
               (2)Το κεφάλαιο VI του κανονισμού ΠΛΑ προβλέπει τη διαδικασία σχετικά με τον χαρακτηρισμό των μη συνεργαζόμενων τρίτων χωρών, τις ενέργειες που απαιτούνται σε σχέση με τις χώρες που έχουν χαρακτηριστεί ως μη συνεργαζόμενες τρίτες χώρες, την κατάρτιση καταλόγου μη συνεργαζόμενων τρίτων χωρών, τη διαγραφή από τον κατάλογο των μη συνεργαζόμενων τρίτων χωρών, τη δημοσίευση του καταλόγου αυτού και την ενδεχόμενη λήψη επειγόντων μέτρων.
            
            
               (3)Στις 24 Μαρτίου 2014, το Συμβούλιο εξέδωσε την εκτελεστική απόφαση του Συμβουλίου 2014/170/ΕΕ για την κατάρτιση καταλόγου μη συνεργαζόμενων τρίτων χωρών στην καταπολέμηση της ΠΛΑ αλιείας σύμφωνα με τον κανονισμό (ΕΚ) αριθ. 1005/2008 περί δημιουργίας κοινοτικού συστήματος πρόληψης, αποτροπής και εξάλειψης της παράνομης, λαθραίας και άναρχης αλιείας.
            
            
               (4)Σύμφωνα με το άρθρο 32 του κανονισμού ΠΛΑ, με την απόφαση της 1ης Οκτωβρίου 2015 («απόφαση της 1ης Οκτωβρίου 2015»)
                  3
               , η Επιτροπή απέστειλε κοινοποίηση στην Ένωση των Κομορών (εφεξής: «Κομόρες») με την οποία την ενημέρωνε για το ενδεχόμενο να χαρακτηριστεί ως χώρα που η Επιτροπή θεωρεί μη συνεργαζόμενη τρίτη χώρα.
            
            
               (5)Στην απόφαση της 1ης Οκτωβρίου 2015, η Επιτροπή συμπεριέλαβε τις πληροφορίες σχετικά με τα ουσιώδη πραγματικά περιστατικά και τις εκτιμήσεις στις οποίες στηρίζεται ο εν λόγω πιθανός χαρακτηρισμός.
            
            
               (6)Η απόφαση κοινοποιήθηκε στις Κομόρες, μαζί με επιστολή που προτείνει στις Κομόρες να εφαρμόσουν, σε στενή συνεργασία με την Επιτροπή, σχέδιο δράσης για την επανόρθωση των ελλείψεων που έχουν διαπιστωθεί.
            
            
               (7)Η Επιτροπή κάλεσε τις Κομόρες ιδίως: i) να λάβουν όλα τα απαραίτητα μέτρα για την υλοποίηση των δράσεων που περιλαμβάνονται στο σχέδιο δράσης που πρότεινε η Επιτροπή· ii) να προβούν σε αξιολόγηση της υλοποίησης των δράσεων που περιλαμβάνονται στο σχέδιο δράσης που πρότεινε η Επιτροπή· iii) να υποβάλλουν στην Επιτροπή, σε εξαμηνιαία βάση, αναλυτικές εκθέσεις αξιολόγησης της υλοποίησης κάθε δράσης καταγράφοντας, μεταξύ άλλων, την επιμέρους και/ή τη συνολική αποτελεσματικότητά τους ως προς τη διασφάλιση της ύπαρξης συστήματος ελέγχου της αλιείας που να συμμορφώνεται πλήρως προς τις σχετικές διατάξεις.
            
            
               (8)Δόθηκε στις Κομόρες η ευκαιρία να απαντήσουν, εγγράφως και προφορικώς, στην απόφαση της 1ης Οκτωβρίου 2015, καθώς και σε άλλες συναφείς πληροφορίες που κοινοποίησε η Επιτροπή, ώστε να έχουν τη δυνατότητα να υποβάλουν στοιχεία με βάση τα οποία δεν αποδέχονται τα πραγματικά περιστατικά που αναφέρονται στην απόφαση της 1ης Οκτωβρίου 2015 ή τα οποία συμπληρώνουν τα εν λόγω περιστατικά. Διασφαλίστηκε το δικαίωμα στις Κομόρες να ζητήσουν ή να υποβάλουν πρόσθετες πληροφορίες.
            
            
               (9)Με την απόφασή της και την επιστολή της 1ης Οκτωβρίου 2015, η Επιτροπή κίνησε διαδικασία διαλόγου με τις Κομόρες και επισήμανε ότι θεωρεί καταρχήν επαρκή μια περίοδο έξι μηνών για την επίτευξη συμφωνίας.
            
         
         
            
               (10)Η Επιτροπή συνέχισε να συγκεντρώνει και να ελέγχει όλα τα πληροφοριακά στοιχεία που έκρινε απαραίτητα. Εξετάστηκαν και ελήφθησαν υπόψη οι προφορικές και γραπτές παρατηρήσεις που υπέβαλαν οι Κομόρες κατόπιν της απόφασης της 1ης Οκτωβρίου 2015. Οι Κομόρες ενημερώθηκαν, είτε προφορικώς είτε εγγράφως, σχετικά με τις εκτιμήσεις της Επιτροπής.
            
            
               (11)Ωστόσο, η Επιτροπή έκρινε ότι οι τομείς που δημιουργούν ανησυχία και παρουσιάζουν ελλείψεις, όπως περιγράφονται στην απόφαση της 1ης Οκτωβρίου 2015, δεν έχουν αντιμετωπιστεί επαρκώς από τις Κομόρες και ότι τα μέτρα που προτείνονται στο σχέδιο δράσης δεν έχουν ακόμη εφαρμοστεί πλήρως.
            
            
               (12)Η Επιτροπή χαρακτήρισε συνεπώς τις Κομόρες μη συνεργαζόμενη τρίτη χώρα στην καταπολέμηση της ΠΛΑ αλιείας, με την εκτελεστική απόφαση της Επιτροπής 2017/xxx/ΕΕ
                  4
               .
            
            
               (13)Βάσει των διαδικασιών έρευνας και διαλόγου που διεξάγει η Επιτροπή, συμπεριλαμβανομένων της αλληλογραφίας που ανταλλάχθηκε και των συναντήσεων που πραγματοποιήθηκαν, καθώς και του αιτιολογικού της απόφασης της 1ης Οκτωβρίου 2015 και της εκτελεστικής απόφασης 2017/xxx/ΕΕ της Επιτροπής, είναι σκόπιμο να τεθούν οι Κομόρες στον κατάλογο των μη συνεργαζόμενων τρίτων χωρών στην καταπολέμηση της ΠΛΑ αλιείας.
            
            
               (14)Σύμφωνα με το άρθρο 34 παράγραφος 1 του κανονισμού ΠΛΑ, το Συμβούλιο, με ειδική πλειοψηφία, και βάσει σχετικής πρότασης της Επιτροπής, διαγράφει τρίτη χώρα από τον κατάλογο των μη συνεργαζόμενων τρίτων χωρών εάν η εν λόγω χώρα αποδείξει ότι έχει επανορθωθεί η κατάσταση που δικαιολόγησε την εγγραφή της στον κατάλογο. Η απόφαση διαγραφής λαμβάνει επίσης υπόψη κατά πόσον οι εν προκειμένω εγγεγραμμένες στον κατάλογο τρίτες χώρες έχουν λάβει συγκεκριμένα μέτρα ικανά να εξασφαλίσουν μόνιμη βελτίωση της κατάστασης.
            
            
               2.ΔΙΑΔΙΚΑΣΙΑ ΣΧΕΤΙΚΑ ΜΕ ΤΙΣ ΚΟΜΟΡΕΣ
            
            
               (15)Την 1η Οκτωβρίου 2015, η Επιτροπή γνωστοποίησε στις Κομόρες, σύμφωνα με το άρθρο 32 του κανονισμού ΠΛΑ, ότι εξετάζει το ενδεχόμενο να χαρακτηριστούν οι Κομόρες ως μη συνεργαζόμενη τρίτη χώρα και κάλεσε τις Κομόρες να καταρτίσουν, σε στενή συνεργασία με τις υπηρεσίες της, σχέδιο δράσης για την κάλυψη των ελλείψεων που εντοπίστηκαν στην απόφαση της 1ης Οκτωβρίου 2015. Μετά την έκδοση της εν λόγω απόφασης, οι Κομόρες υπέβαλαν γραπτώς παρατηρήσεις, γνωστοποιώντας τις απόψεις τους και συναντήθηκαν με την Επιτροπή για να συζητήσουν τα σχετικά σημεία. Η Επιτροπή παρείχε εγγράφως στις Κομόρες σχετικές πληροφορίες. Η Επιτροπή συνέχισε να συγκεντρώνει και να ελέγχει όλα τα πληροφοριακά στοιχεία που έκρινε απαραίτητα. Οι προφορικές και γραπτές παρατηρήσεις που υπέβαλαν οι Κομόρες μετά την απόφαση της 1ης Οκτωβρίου 2015 εξετάστηκαν και ελήφθησαν υπόψη, ενώ οι Κομόρες ενημερώθηκαν, είτε προφορικώς είτε εγγράφως, σχετικά με τις εκτιμήσεις της Επιτροπής. Η Επιτροπή έκρινε ότι οι τομείς που δημιουργούν ανησυχία και παρουσιάζουν ελλείψεις, όπως περιγράφονται στην απόφαση της 1ης Οκτωβρίου 2015, δεν έχουν αντιμετωπιστεί επαρκώς από τις Κομόρες και ότι τα μέτρα που προτείνονται στο σχέδιο δράσης δεν έχουν ακόμη εφαρμοστεί πλήρως.
            
            
               3.ΧΑΡΑΚΤΗΡΙΣΜΟΣ ΤΩΝ ΚΟΜΟΡΩΝ ΩΣ ΜΗ ΣΥΝΕΡΓΑΖΟΜΕΝΗΣ ΤΡΙΤΗΣ ΧΩΡΑΣ
            
            
               (16)Στην απόφαση της 1ης Οκτωβρίου 2015, η Επιτροπή ανέλυσε τα καθήκοντα των Κομορών και αξιολόγησε τη συμμόρφωση προς τις διεθνείς υποχρεώσεις της ως κράτος σημαίας, κράτος λιμένος, παράκτιο κράτος ή κράτος αγοράς. Για τους σκοπούς της επισκόπησης αυτής η Επιτροπή έλαβε υπόψη τις παραμέτρους που παρατίθενται στο άρθρο 31 παράγραφοι 4 έως 7 του κανονισμού ΠΛΑ.
            
            
               (17)Η Επιτροπή επανεξέτασε τη συμμόρφωση των Κομορών, σύμφωνα με τα πορίσματα της απόφασης της 1ης Οκτωβρίου 2015 και λαμβάνοντας υπόψη τις συναφείς πληροφορίες που παρείχαν οι Κομόρες, το προτεινόμενο σχέδιο δράσης καθώς και τα μέτρα που ελήφθησαν για την επανόρθωση της κατάστασης.
            
            
               (18)Οι κύριες ελλείψεις που εντόπισε η Επιτροπή αφορούσαν διάφορες παραλείψεις σε ό, τι αφορά την τήρηση των διατάξεων του διεθνούς δικαίου, οι οποίες συνδέονται ειδικότερα με τη θέσπιση κατάλληλου νομικού πλαισίου και διαδικασιών καταγραφής και έκδοσης αδειών, την έλλειψη συνεργασίας και ανταλλαγής πληροφοριών με τη δημόσια διοίκηση των Κομορών και με τις τρίτες χώρες όπου αλιεύουν σκάφη των Κομορών, την έλλειψη επαρκούς και αποτελεσματικής παρακολούθησης, καθώς και την έλλειψη αποτρεπτικού συστήματος κυρώσεων. Άλλες διαπιστωθείσες ανεπάρκειες αφορούν, γενικότερα, τη συμμόρφωση προς διεθνείς υποχρεώσεις, συμπεριλαμβανομένων των συστάσεων και των ψηφισμάτων των περιφερειακών οργανώσεων διαχείρισης της αλιείας (ΠΟΔΑ). Έχει επίσης διαπιστωθεί μη συμμόρφωση με τις συστάσεις και τα ψηφίσματα των σχετικών φορέων, όπως το διεθνές σχέδιο δράσης κατά της παράνομης, λαθραίας και άναρχης αλιείας των Ηνωμένων Εθνών (IPOA-IUU) και οι προαιρετικές κατευθυντήριες γραμμές του FAO για την αξιολόγηση των επιδόσεων των κρατών σημαίας. Ωστόσο, η έλλειψη συμμόρφωσης με τις μη δεσμευτικές συστάσεις και τα ψηφίσματα έχει εξεταστεί μόνο ως αποδεικτικό στοιχείο και όχι ως βάση για τον χαρακτηρισμό.
            
            
               (19)Στην εκτελεστική απόφαση 2017/xxx/EU, η Επιτροπή χαρακτήρισε τις Κομόρες ως μη συνεργαζόμενη τρίτη χώρα σύμφωνα με τον κανονισμό ΠΛΑ.
            
            
               (20)Όσον αφορά τις τυχόν δυσκολίες που αντιμετωπίζουν οι Κομόρες, καθώς πρόκειται για αναπτυσσόμενη χώρα, σημειώνεται ότι η φάση της ανάπτυξης και η συνολική επίδοση των Κομορών όσον αφορά τη διαχείριση της αλιείας μπορεί να βραδυπορούν λόγω του επιπέδου ανάπτυξης της χώρας. Ωστόσο, λαμβανομένου υπόψη του χαρακτήρα των ανεπαρκειών που διαπιστώθηκαν στις Κομόρες, το αναπτυξιακό επίπεδο των Κομορών δεν μπορεί να δικαιολογεί απολύτως ή έστω να αιτιολογεί μερικώς τη συνολική τους επίδοση ως κράτος σημαίας, κράτος λιμένος, παράκτιο κράτος ή κράτος αγοράς όσον αφορά την αλιεία, καθώς και την ανεπαρκή λήψη μέτρων για την πρόληψη, την αποτροπή και την εξάλειψη της ΠΛΑ αλιείας.
            
            
               (21)Έχοντας υπόψη την απόφαση της 1ης Οκτωβρίου 2015 και την εκτελεστική απόφαση 2017/xxx/EU της 23ης Μαΐου  2017, καθώς και τη διαδικασία διαλόγου που διεξήγαγε η Επιτροπή με τις Κομόρες και την έκβασή αυτού, μπορεί να συναχθεί το συμπέρασμα ότι οι δράσεις που έχουν αναληφθεί από τις Κομόρες στο πλαίσιο των καθηκόντων τους ως κράτος σημαίας δεν επαρκούν για τη συμμόρφωσή τους με τα άρθρα 63, 64, 91, 94, 117 και 118 της σύμβασης των Ηνωμένων Εθνών για το Δίκαιο της Θάλασσας.
            
            
               (22)Συνεπώς, οι Κομόρες δεν εκπλήρωσαν τις υποχρεώσεις που υπέχουν δυνάμει του διεθνούς δικαίου ως κράτος σημαίας, για την ανάληψη δράσης, την πρόληψη, την αποτροπή και την εξάλειψη της ΠΛΑ αλιείας.
            
            
               4.ΚΑΤΑΡΤΙΣΗ ΚΑΤΑΛΟΓΟΥ ΜΗ ΣΥΝΕΡΓΑΖΟΜΕΝΩΝ ΤΡΙΤΩΝ ΧΩΡΩΝ
            
            
               (23)Με βάση τα συμπεράσματα που συνάγονται σε σχέση με τις Κομόρες, η χώρα θα πρέπει να προστεθεί, σύμφωνα με το άρθρο 33 του κανονισμού ΠΛΑ, στον κατάλογο των μη συνεργαζόμενων τρίτων χωρών που καταρτίσθηκε με την εκτελεστική απόφαση 2014/170/ΕΕ. Συνεπώς, η εκτελεστική απόφαση 2014/170/ΕΕ θα πρέπει να τροποποιηθεί αναλόγως.
            
            
               (24)Η συμπερίληψη των Κομορών στον κατάλογο των μη συνεργαζόμενων χωρών στην καταπολέμηση της ΠΛΑ αλιείας επιφέρει την εφαρμογή των μέτρων που προβλέπονται στο άρθρο 38 του κανονισμού ΠΛΑ. Το άρθρο 38 παράγραφος 1 του κανονισμού ΠΛΑ προβλέπει την απαγόρευση της εισαγωγής αλιευτικών προϊόντων που έχουν αλιευθεί από σκάφη τα οποία φέρουν τη σημαία των μη συνεργαζόμενων χωρών. Στην περίπτωση των Κομορών, η εν λόγω απαγόρευση εισαγωγών θα πρέπει να καλύπτει όλα τα αποθέματα και είδη, όπως ορίζεται στο άρθρο 2 παράγραφος 8 του κανονισμού ΠΛΑ, δεδομένου ότι η μη θέσπιση κατάλληλων μέτρων σχετικά με την άσκηση ΠΛΑ αλιείας που οδηγεί στον προσδιορισμό των Κομορών ως μη συνεργαζόμενης τρίτης χώρας δεν περιορίζεται σε δεδομένο απόθεμα ή είδος.
            
            
               (25)Σημειώνεται ότι η ΠΛΑ αλιεία, μεταξύ άλλων, εξαντλεί τα ιχθυαποθέματα, καταστρέφει τα θαλάσσια ενδιαιτήματα, υπονομεύει τη διατήρηση και την αειφόρο χρήση των θαλάσσιων πόρων, νοθεύει τον ανταγωνισμό, θέτει σε κίνδυνο την επισιτιστική ασφάλεια, δημιουργεί συνθήκες αθέμιτου ανταγωνισμού εις βάρος των τίμιων αλιέων και αποδυναμώνει τις παράκτιες κοινότητες. Δεδομένου του μεγέθους των προβλημάτων που σχετίζονται με την ΠΛΑ αλιεία, θεωρείται απαραίτητη η ταχεία εφαρμογή από την Ένωση των μέτρων που αφορούν τις Κομόρες ως μη συνεργαζόμενη τρίτη χώρα. Συνεπώς, η παρούσα απόφαση πρέπει να τεθεί σε ισχύ την επομένη της δημοσίευσής της στην Επίσημη Εφημερίδα της Ευρωπαϊκής Ένωσης.
            
            
               (26)Εάν οι Κομόρες αποδείξουν ότι έχει επανορθωθεί η κατάσταση που δικαιολόγησε την εγγραφή τους στον κατάλογο, το Συμβούλιο, αποφασίζοντας με ειδική πλειοψηφία κατόπιν πρότασης της Επιτροπής, θα διαγράψει τις Κομόρες από τον κατάλογο των μη συνεργαζόμενων τρίτων χωρών, σύμφωνα με το άρθρο 34 παράγραφος 1 του κανονισμού ΠΛΑ. Στην απόφαση διαγραφής θα πρέπει να ληφθεί επίσης υπόψη κατά πόσον οι Κομόρες έχουν λάβει συγκεκριμένα μέτρα ικανά να εξασφαλίσουν μόνιμη βελτίωση της κατάστασης.
            
         
         
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: 
            
            
               Άρθρο 1
            
            
               Η «Ένωση των Κομορών» προστίθεται στο παράρτημα της εκτελεστικής απόφασης 2014/170/ΕΕ.
            
            
               Άρθρο 2
            
            
               Η παρούσα απόφαση αρχίζει να ισχύει την επομένη της δημοσίευσής της στην Επίσημη Εφημερίδα της Ευρωπαϊκής Ένωσης.
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  ΕΕ L 286 της 29.10.2008, σ. 1.
               
               
                  
                     (2)
                  ΕΕ L 286 της 29.10.2008, σ. 1.
               
               
                  
                     (3)
                  Απόφαση της Επιτροπής της 1ης Οκτωβρίου 2015 για την κοινοποίηση τρίτης χώρας που η Επιτροπή θεωρεί πιθανό να χαρακτηριστεί ως μη συνεργαζόμενη τρίτη χώρα στην καταπολέμηση της παράνομης, λαθραίας και άναρχης αλιείας (
                  
                     ΕΕ C 324 της 2.10.2015, σ. 6
                  
                  ).
               
               
                  
                     (4)
                  Εκτελεστική απόφαση της Επιτροπής 2017/xxx/ΕΕ της 23ης Μαΐου 2017 για τον χαρακτηρισμό της Ένωσης των Κομορών ως μη συνεργαζόμενης τρίτης χώρας στην καταπολέμηση της παράνομης, λαθραίας και άναρχης αλιείας(ΕΕ L xx, ηη.μμμμ.2017, σ. x).